Nõukogu direktiiv,

29. juuni 1976,

millega muudetakse direktiivi 73/239/EMÜ otsekindlustustegevuse, välja arvatud elukindlustustegevuse alustamise ja jätkamisega seotud õigusnormide kooskõlastamise kohta

(76/580/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikli 57 lõiget 2,

võttes arvesse komisjoni ettepanekut,

võttes arvesse Euroopa Parlamendi arvamust [1],

võttes arvesse majandus- ja sotsiaalkomitee arvamust [2]

ning arvestades, et:

24. juuli 1973. aasta esimene nõukogu direktiiv 73/239/EMÜ otsekindlustustegevuse, välja arvatud elukindlustustegevuse alustamise ja jätkamisega seotud õigusnormide kooskõlastamise kohta [3] on nimetatud tegevuse alustamise ja jätkamise hõlbustamiseks kõrvaldanud teatavad lahknevused siseriiklike õigusaktide vahel; see on taganud kõigis liikmesriikides kindlustatud isikutele ja kolmandatele isikutele piisava kaitse ning kooskõlastanud samal ajal eeskätt kindlustusseltsidelt nõutavaid finantsgarantiisid käsitlevaid sätteid;

vastavalt sellele direktiivile ei tohi minimaalne garantiifond, mida iga liikmesriik nõuab oma territooriumil asuvate peakontoritega kindlustusseltsidelt, olla väiksem teatavatest selles direktiivis ettenähtud, arvestusühikutes väljendatud summadest;

samuti nimetatakse arvestusühikut teatavate vastastikuste kindlustusseltside sissemaksetulu summa määratlemisel, millest väiksema summa korral direktiivi ei kohaldata;

nimetatud direktiivis tähendab mõiste "arvestusühik" protokolli Euroopa Investeerimispanga põhikirja kohta artiklis 4 määratletud ühikut; selle määratluse alusel tooks direktiivis nimetatud summade konverteerimine riikide vääringusse kaasa konkurentsi moonutamise kindlustusseltside vahel, kelle peakontorid asuvad eri liikmesriikides;

otsuses 75/250/EMÜ [4] määratles nõukogu 21. aprillil 1975. aastal Euroopa arvestusühiku, mis väljendab liikmesriikide vääringute väärtuse kõigi muutuste keskmist; iga vääringu konverteerimiskurss selle arvestusühiku suhtes määratakse automaatselt valuutaturgude igapäevaste noteeringute alusel; Euroopa arvestusühiku kasutamine seab kindlustusseltsid konkurentsis võrdsesse olukorda;

nimetatud protokolli artikkel 4 on läbivaatamisel; vastavalt EIP juhatajate nõukogu 18. märtsi 1975. aasta otsusele kasutab pank nõukogu otsuses 75/250/EMÜ määratletud Euroopa arvestusühikut;

komisjon võttis 18. detsembri 1975. aasta otsusega nr 3289/75/ESTÜ [5] nõukogu ühehäälsel nõusolekul selle Euroopa arvestusühiku vastu Euroopa Söe- ja Teraseühenduse asutamislepingu kohaldamiseks;

Euroopa arvestusühiku väärtus iga liikmesriigi vääringus kinnitatakse iga päev, samuti tuleb käesoleva direktiivi kohaldamisel kinnitada selle kasutamiseks võrdluspäev;

teatavates liikmesriikides tooks Euroopa arvestusühiku kasutuselevõtmine kaasa direktiivis arvestusühikutena väljendatud summade vähenemise omavääringus; selline vähenemine põhjustaks praegu kindlustatud isikute jaoks minimaalse garantiifondiga antava kaitse vastavat vähenemist; nimetatud summad tuleks iga kahe aasta järel läbi vaadata; läbivaatamise tulemusena kõnealuseid summasid usutavasti muudetakse; teatavates liikmesriikides võib omavääringus väljendatud summade vähenemisele neis tingimustes kiiresti järgneda edasine korrigeerimine; nende järjesti-kuste meetmete rakendamine tekitaks kindlustusseltsidele ja järelevalveasutustele raskusi; kuni direktiivis 73/239/EMÜ kinnitatud summade läbivaatamiseni tuleks need summad seetõttu hoida tasemel, millele nad oleksid jõudnud konverteerimiskursi alusel, mida kohaldati enne Euroopa arvestusühiku kehtestamist, juhul kui see tase on kõrgem Euroopa arvestusühiku tasemest;

ühenduse majandusliku ja rahalise olukorra muutused õigustavad viimaste summade korrapärast läbivaatamist,

ON VASTU VÕTNUD KÄESOLEVA DIREKTIIVI:

Artikkel 1

1. "a) arvestusühik — komisjoni otsusega 3289/75/ESTÜ (1) määratletud Euroopa arvestusühik (EAÜ). Kui käesolevas direktiivis nimetatakse arvestusühikut, võetakse konverteerimisväärtuseks omavääringus alates iga aasta 31. detsembrist väärtus eelmise oktoobrikuu viimasel päeval, mille kohta EAÜ konverteerimisväärtused on kõigis ühenduse vääringutes kättesaadavad;"

.

2. "(1) EÜT L 327, 19.12.1975, lk 4."

Artikkel 2

Üleminekumeetmena ja kuni direktiivis 73/239/EMÜ arvestusühikutena väljendatud summade esmakordse muutmiseni ei tohi artikli 5 punktis a määratletud arvestusühiku konverteerimiseks mõeldud omavääringus väljendatud summad olla väiksemad kui summad, mis tuletatakse vastavalt enne käesoleva direktiivi vastuvõtmist arvestusühiku suhtes kohaldatavale konverteerimiskursile.

Artikkel 3

Nõukogu vaatab komisjoni ettepaneku põhjal iga kahe aasta järel üle ja vajaduse korral muudab direktiivis 73/239/EMÜ arvestusühikutes väljendatud summasid, võttes arvesse ühenduse majandusliku ja rahalise olukorra muutusi.

Artikkel 4

Vastavalt käesolevale direktiivile muudetud siseriiklikke õigusnorme kohaldatakse alates 31. detsembrist 1976.

Artikkel 5

Käesolev direktiiv on adresseeritud liikmesriikidele.

Luxembourg, 29. juuni 1976

Nõukogu nimel

eesistuja

G. Thorn

[1] EÜT C 28, 9.2.1976, lk 16.

[2] EÜT C 35, 16.2.1976, lk 17.

[3] EÜT L 228, 16.8.1973, lk 3.

[4] EÜT L 104, 24.4.1975, lk 35.

[5] EÜT L 327, 19.12.1975, lk 4.

--------------------------------------------------